Hollandis olevat lapsi, kes arvavad, et metsal on šampooni lõhn ning et lehmad on lillad (nagu Milka reklaamis), aga piim tuleb tehasest. Ja selliseid, kes ei söö köögivilju. Marije on isegi "toiduteraapiat" teinud teades, et inimesel läheb uue maitsega harjumiseks vaja seitse korda kokkupuudet selle maitsega. Ta pakkus välja, et lastele võiks teha lõbusa ehetemeisterdamise, ainult et materjaliks on kõikvõimalikud köögiviljad ja tööriistadeks hambad. Ürituse lõppedes olid lastel kaelakeed kaelas ja käevõrud randmete ümber, sõrmusedki välja näritud. Ja kõhud vihatud köögivilju rõõmuga täis söödud. Pärast seda polnud porgandi, selleri ja redise söömisega mingeid probleeme.